Steiwer
De Steiwer ass e fréiert Mënzstéck (hl. stuiver, fr. sol) mat engem Wäert vun 1/20 Gulden. Dës Wäerteenheet besteet zanter der Aféierung vum Carolus-Gulden an dem Steiwer duerch de Keeser Karl V. am Joer 1521.

D'Herzogtum Lëtzebuerg huet an där Zäit zu de Burgundeschen Nidderlanden (1482–1548), Spueneschen Nidderlanden (1549–1713) an Éisträicheschen Nidderlanden (1581–1795) gehéiert, an domat war de Steiwer och do verbreet.

Vum Enn vum 17. Joerhonnert u kann een ëmrechnen: 1 Steiwer gëtt 8 Dubbelen (fr. liards), 7 Steiwer maachen 1 Schellek (dt. Schilling, fr. escalins), 8 Schellécke sinn 1 Wäissdaler (dt. Reichstaler, fr. écus blancs).

Et ass ganz schwéier de Wäert vun engem Steiwer op haut ëmzerechnen. 1820 hat 1 Steiwer de Géigewäert vun 8,23 franséischen Zantimm, 2020 hätt 1 Steiwer dem Béierpräis no wuel de Géigewäert vun eppes tëscht 2 an 3 Euro.

An Holland gëtt den Ausdrock haut nach geleeëntlech fir d'5-Eurocent-Mënz virugebraucht.

Kuckt och 
 Gulden
 Leschte Steiwer

Um Spaweck 

Mënzen